Hier is ‘n leesplan om die 50 hoofstukke van Genesis oor nege weke deur te lees. Die eerste agt bydraes gee vir jou ‘n inleiding op die Pentateug sowel as die boek Genesis. Daarna volg 49 bydraes oor die boek.
Ek stel voor dat jy die volgende metodiek gebruik wat gebaseer is op die luistersiklus van die Seisoen van Luister:
LEES – Raak stil voor die Here. Dink na oor wat die afgelope 24 uur gebeur het. Dank God vir die goeie. Gee vir Hom die slegte. Lees die teksgedeelte in Genesis deeglik deur. Wat tref jou? Let op vir temas in die gedeelte. Wat sê dit van God? Wat sê dit van mense? Wat sê dit van die wêreld? Soek vir een of meer sleutel gedagtes wat jou besonderlik tref. Skryf dit in jou joernaal neer. Lees dan wat ek geskryf het en dink na oor wat jou daarin tref.
LUISTER – Dink na oor wat God vir jou deur die sleutel gedagte(s) wil sê. Waar raak hierdie gedagte(s) jou lewe in die praktyk? Wat vra dit van jou? Wat belowe dit vir jou? Wat moet jy dink of doen daarmee? Wat is die kern van die boodskap van dié teks vir jou dag en lewe?
LEEF – Besluit hoe jy daarop gaan reageer. Sê dit vir die Here in gebed. Skryf dit in jou joernaal. Geniet Sy teenwoordigheid. Laat die boodskap wat God jou gee met jou saamgaan deur die dag. Leef dit uit.